Solidariteit Helpende Hand: Ons wil bejaardes weer laat sien en hoor! - Solidariteit GildesSolidariteit Gildes Solidariteit Helpende Hand: Ons wil bejaardes weer laat sien en hoor! - Solidariteit Gildes
Home / Gesondheidpraktisyns Artikel / Solidariteit Helpende Hand: Ons wil bejaardes weer laat sien en hoor!
Solidariteit Helpende Hand ondersteun behoeftige bejaardes op verskeie maniere. Twee van die projekte wat ons baie sterk dryf en waarvoor die behoefte elke jaar net groter en groter word, is die behoefte aan katarakverwydering en gehoorapparate.
Staatshospitale se waglyste om katarakte te verwyder, is twee en ’n half jaar en meestal word die bejaardes dan weer op die volgende waglys geplaas. In 2019 het ons die katarakprojek saam met dr. MC Niemandt van die Intercare Mediese Sentrum in Hazeldean, Pretoria, deurgevoer. Tydens Internasionale Ooggesondheidbewusmakingsweek kon 40 bejaardes se katarakte verwyder word. Ons het wel in 2019 ’n totaal van 485 navrae met betrekking tot kataraksjirurgie ontvang. Ons is dankbaar vir die 40 bejaardes wat ons kon help, maar ons droom daarvan om eendag elke behoeftige bejaarde te kan help wat die operasie benodig. Indien u self ’n oogspesialis is of weet van ’n oogspesialis, enige plek in Suid-Afrika, wat bereid sal wees om met ons hande te vat, kontak ons asseblief by benette@helpendehand.co.za.
Gehoorapparate is ’n baie duur uitgawe vir ’n bejaarde wat nie oor ’n mediese fonds beskik nie, of selfs indien die mediese fonds nie die voordeel van 'n gehoorapparaat insluit nie. In 2019 het ons die voorreg gehad om die gawe van gehoor weer aan 24 bejaardes te gee met die passing van gehoorapparate deur ons HelpHoor-projek. Die meerderheid van hierdie apparate is deur die publiek geskenk en deur Suné Ferreira, oudioloog in Pretoria, gepas vir ons bejaardes. Die behoefte is baie groter as die 24 bejaardes wat verlede jaar gehelp is, en as ons meer oudioloë landswyd kan kry om deel te word van hierdie projek en dit te ondersteun, kan ons soveel meer behoeftige bejaardes se oë laat ophelder wanneer hulle weer vir die eerste keer hul geliefdes se stemme duidelik kan hoor. Indien uself ’n oudioloog is of weet van ’n oudioloog wat ons moontlik met hierdie projek kan ondersteun, stuur gerus ’n epos na benette@helpendehand.co.za.